Καλύβια Καραλή Σερρών

Τα Καλύβια Καραλή είναι πρώην οικισμός στον σημερινό Δήμο Σερρών της Περιφερειακής Ενότητας Σερρών της Περιφέρειας Κεντρικής Μακεδονίας. Βρίσκονταν σε υψόμετρο 1.040 μέτρων στα όρη Βροντούς, σε απόσταση 3,5 χλμ. νότια-νοτιοδυτικά από την Άνω Βροντού Σερρών.

 Ιστορία 
Ο οικισμός συνδέεται με τη βλάχικη παράδοση της περιοχής, καθώς αποτέλεσε τσελιγκάτο, με τους κατοίκους του να ασχολούνται κυρίως με την κτηνοτροφία. Από τα τέλη του 18ου αιώνα, η περιοχή δέχτηκε επανειλημμένα προσφυγικά κύματα Βλάχων, οι οποίοι εγκαταστάθηκαν στα λιβάδια του βουνού μαζί με τα κοπάδια τους, δημιουργώντας εποχικούς οικισμούς για την εξυπηρέτηση των αναγκών της κτηνοτροφικής τους δραστηριότητας. Παρόμοιοι θερινοί συνοικισμοί στα όρη της Βροντούς ήταν τα Βλάχικα Καλύβια, τα Καλύβια Μπεξή, Τυχάλα, Πολίτη, Αρναουτλούκι, Γαρουφέικα, Μάνδρες κ.ά. Ο οικισμός δεν αναφέρεται στις στατιστικές μελέτες του πληθυσμού της Μακεδονίας που συντάχθηκαν κατά τον 19ο και τις αρχές του 20ου αιώνα, ούτε στις ελληνικές απογραφές.

Με τη ρύθμιση της βοσκής και της υλοτομίας ως δραστηριότητες στη δασική νομοθεσία, στα πλαίσια της διαχείρισης των ελληνικών δασών, ο βλάχικος πληθυσμός άρχισε να εγκαταλείπει σταδιακά την περιοχή από τα μέσα της δεκαετίας του 1930. Κάτοψη του οικισμού είναι ορατή σε αεροφωτογραφίες της Γεωγραφικής Υπηρεσίας Στρατού από την περίοδο 1945-1960. Το 1968 με το ΦΕΚ 146Α΄/6-7-1968, το τοπωνύμιο του πρώην οικισμού μετονομάστηκε σε «Κορυφές». Σήμερα δεν εντοπίζονται ερείπια ή άλλα ίχνη του οικισμού και στη θέση του υπάρχει καλλιεργήσιμη έκταση.

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Σερρών